|  |
| --- |
|  Til høringsparterne      |

Høring over udkast til bekendtgørelse om ændring af bekendtgørelse om grundbetaling m.v. til landbrugere for 2023

Landbrugsstyrelsen sender hermed udkast til bekendtgørelse om ændring af bekendtgørelse om grundbetaling m.v. til landbrugere for 2023 i ekstern høring.

./.

Eventuelle bemærkninger til udkastet til ændringsbekendtgørelse bedes sendt til Landbrugsstyrelsen til:

Landbrugsstotte-Geodata@lbst.dk med angivelse af j.nr. 23-11-000042 **senest den 6. november 2023**.

Eventuelle spørgsmål til bekendtgørelsesudkastet bedes rettet til:

* Emma Zisko Svendsen, e-mail: emmsve@lbst.dk
* Lene Dalsgaard, e-mail: lendal@lbst.dk

De indkomne høringssvar fra eksterne høringsparter vil blive offentliggjort på Hørings­portalen, www.hoeringsportalen.dk, efter høringsfristens udløb.

Landbrugsstyrelsen gør opmærksom på, at der ved afgivelse af høringssvar til udkastet til bekendtgørelse samtidig gives samtykke til offentliggørelse af høringssvar, e-mailadresse og afsenders navn.

**Baggrund for den nye ændringsbekendtgørelse**

Bekendtgørelsen om ændring af bekendtgørelse om grundbetaling m.v. til landbrugere for 2023 vil blive udstedt med hjemmel i lov om administration af den fælles landbrugspolitik m.v.

Det fremgår af § 36 i grundbetalingsbekendtgørelsen for 2023, at størrelsen på tilskuddet fastsættes på grundlag af den økonomiske ramme for tilskudsordningen og udgør 255,51 EUR pr. ha. Det fremgår endvidere, at ved under- eller overansøgning kan tilskuddet blive forhøjet eller nedsat med op til 3 pct.

Det er med ændringsbekendtgørelsen hensigten at gøre det muligt at forhøje tilskuddet med op til 6 pct. ved underansøgning. Ændringen skal have virkning fra december 2023, hvor udbetaling af den direkte støtte for 2023 påbegyndes.

Baggrunden for den planlagte ændring er, at det efter afslutning på 2023-ansøgningsrunden for bio-ordninger har vist sig, at der er indkommet færre ansøgninger om tilskud efter bio-ordningerne i 2023 end forventet i den danske CAP-plan.

Der er således kun blevet ansøgt om ca. 66 pct. af de afsatte midler under bio-ordningerne i 2023. Denne mindre ansøgning medfører, at der var er underansøgte midler til en værdi af ca. 300 mio. kr. Efter anvendelse af de fleksibiliteter, der er på bio-ordningerne, udgør den samlede underansøgning ca. 100 mio. kr. I lyset af den nuværende finansielle situation og med tørkesituationen i landbruget i begyndelsen af sommeren 2023 in mente vurderes det afgørende for landbrugserhvervet, at alle midler afsat til direkte betalinger til landbrugerne også kommer landbrugerne til gode.

Ændringen vil ikke være bebyrdende for ansøgerne, idet ændringen er begrænset til forøgelse af det udbetalte tilskudsbeløb pr. ha. Ændringen vil betyde, at ansøgerne vil kunne få udbetalt op til 7,26 EUR/ha mere, end de ellers ville kunne under grundbetalingsordningen i 2023.

Ændringen medfører, at alle landbrugere, der har søgt om grundbetaling, modtager en forholdsmæssig andel af midlerne. Hermed sikres, at alle midler, der er afsat under den direkte støtte, kan udbetales.

**Digitaliseringsklar lovgivning**

Et bredt flertal i Folketinget har indgået aftale om digitaliseringsklar lovgivning.

Der vil ikke i udkastet til bekendtgørelse om ændring af bekendtgørelse om grundbetaling m.v. til landbrugere for 2023 blive indført regler, der mindsker den digitale understøttelse.

**Obligatorisk digital kommunikation**

Udkastet til bekendtgørelse om ændring af bekendtgørelse om grundbetaling m.v. til landbrugere for 2023 indeholder ikke regler af relevans for digital kommunikation.

**Principperne for agil erhvervsrettet regulering**

Landbrugsstyrelsen har vurderet, at principperne for agil erhvervsrettet regulering ikke er relevante for udkastet til bekendtgørelse om ændring af bekendtgørelse om grundbetaling m.v. for landbrugere for 2023, idet ændringsbekendtgørelsen ikke påvirker virksomhedernes mulighed for at teste, udvikle og anvende digitale teknologier og forretningsmodeller.

Landbrugsstyrelsens vurdering af de agile princippers relevans for udkastet til ændringsbekendtgørelse har været i præhøring i Erhvervsstyrelsens Område for Bedre Regulering (OBR), som ikke har haft bemærkninger hertil.

**Erhvervsøkonomiske konsekvenser**

De erhvervsøkonomiske konsekvenser af bekendtgørelse om ændring af bekendtgørelse om grundbetaling m.v. til landbrugere for 2023 er ikke kvantificeret, da landbrugerne ikke vil skulle foretage sig noget, de ikke allerede skal foretage sig efter de gældende regler.

**Forholdet til EU-lovgivningen**

Udkastet til bekendtgørelse om ændring af bekendtgørelse om grundbetaling m.v. til landbrugere for 2023 vedrører Europa-Parlamentets og Rådets forordning (EU) 2021/2115 af 2. december 2021 om regler for støtte til strategiske planer, der udarbejdes af medlemsstaterne under den fælles landbrugspolitik og finansieres gennem Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL), og om ophævelse af forordning (EU) nr. 1305/2013 og (EU) nr. 1307/2013.

Landbrugsstyrelsen vurderer, at den ændrede bestemmelse i grundbetalingsbekendtgørelsen ikke vil gå videre end minimumskravene i EU-reguleringen, herunder hvad der er nødvendigt for at administrere kravene i EU-reguleringen.

Der gøres opmærksom på, at en ændring af fleksibiliteten forudsætter, at Europa-Kommissionen godkender en ændring af den danske CAP-plan. En sådan endelig godkendelse fra Europa-Kommissionen er endnu ikke modtaget.

**Ikrafttrædelsesdato**

Bekendtgørelsen om ændring af bekendtgørelse om grundbetaling m.v. til landbrugere for 2023 forventes at træde i kraft inden udgangen af november 2023.

Venlig hilsen

Landbrugsstøtte & Geodata

Landbrugsstyrelsen